**DÔVODOVÁ SPRÁVA**

**A. Všeobecná časť**

Návrh zákona, ktorým sa dopĺňa zákon č. 364/2004 Z.z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) predkladajú na rokovanie Národnej rady Slovenskej republiky poslanci Národnej rady Slovenskej republiky Richard Takáč, Juraj Blanár, Ladislav Kamenický a Viliam Záhorčák.

**Cieľom predloženého návrhu zákona je zachovanie sídla Slovenského vodohospodárskeho podniku, š.p. v Banskej Štiavnici a to predovšetkým z dôvodu zámeru ministerstva životného prostredia vo veci zmeny sídla, resp. avizovaného presťahovania uvedenej inštitúcie do Bratislavy. Umiestnenie sídla Slovenského vodohospodárskeho podniku, š.p. v Banskej Štiavnici a etablovanie generálneho riaditeľstva má svoj strategický význam a historické opodstatnenie. Dvadsaťštyri ročné pôsobenie podniku so sídlom v Banskej Štiavnici potvrdilo správnosť predpokladov pri jeho lokalizácii nielen z pohľadu zvýraznenia inštitucionálneho a kultúrneho významu Banskej Štiavnice, ale aj z dôvodu zníženia sociálneho dopadu útlmu banskej činnosti. Predkladaný návrh zákona vo svojej podstate uplatňuje plnenie ustanovení uvedených v zákone Národnej rady Slovenskej republiky č. 100/2002 Z.z. o ochrane a rozvoji územia Banskej Štiavnice a okolia.**

Návrh zákona nepredpokladá vplyv na rozpočet verejnej správy, nepredpokladá ani vplyv na manželstvo, rodičovstvo a rodinu. Rovnako nebude mať návrh zákona vplyv na informatizáciu spoločnosti, nebude mať vplyv na podnikateľské prostredie ani vplyv na životné prostredie. Návrh zákona tiež nebude mať vplyv na služby pre občana. Zároveň sa očakávajú pozitívne sociálne vplyvy dotýkajúce sa udržania zamestnanosti v regióne.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami a medzinárodnými dokumentmi, ktorými je Slovenská republika viazaná, zákonmi a s právom Európskej únie.

**B. Osobitná časť**

**K Čl. I**

**K bodu 1**

Zákonom, ako normou vyššej právnej sily, sa určuje sídlo štátnej odbornej organizácie určenej na správu vodohospodársky významných vodných tokov, ktorým je Slovenský vodohospodársky podnik, š.p. Banská Štiavnica.

**K Čl. II**

Účinnosť návrhu zákona sa navrhuje k 1. januáru 2022.